जिलेभर में मनाया गया ईद मिलादुन्नबी
मुस्लिमसमुदाय की ओर से गुरुवार को ईद मिला दुन्नबी का पर्व मनाया गया। इस मौके पर जुलूस निकाले गए। मस्जिदों में जलसा लंगर का आयोजन हुआ, जिसमें बड़ी संख्या में लोगों ने भाग लिया। दाउदपुर स्थित कादरी जामा मस्जिद में शाम को लंगर जलसे का आयोजन हुआ। जलसे में कादरी जामा मस्जिद के इमाम मौलाना मोहम्मद मेहरोज कादरी ने कहा कि इस्लाम में हिंसा का कोई स्थान नहीं है। कुछ लोग भेष धारण कर इस्लाम को बदनाम कर रहे हैं। वे कभी इस्लाम धर्म के मानने वाले नहीं हो सकते हैं। मौलाना मुश्ताक ने हजरत मोहम्मद सल्ललहु अलेही सल्लम की जीवनी पर प्रकाश डाला। मौलाना जमील ने शिक्षा पर जोर देते हुए कहा कि मुस्लिम समुदाय का पिछड़ेपन का मुख्य कारण शिक्षा का अभाव है। हमें यदि आगे बढ़ना है तो हर बच्चे को पढ़ाना होगा। कौम का एक भी बालक अनपढ़ नहीं रहना चाहिए। वक्ताओं ने बेटी बचाने को लेकर भी विचार रखे। जलसे में बड़ी संख्या में मुस्लिम समुदाय के लोगों ने भाग लिया। कादरी जामा मस्जिद के इमाम मौलाना मोहम्मद मेहरोज बरकाती ने बताया कि सुबह दाउदपुर क्षेत्र में जुलूस निकाला गया। इस अवसर पर मस्जिद पर रोशनी भी की गई। इधर, युवा अंजुमन समिति की ओर से छठी मील मदरसे में आयोजित जलसे में समाज में व्याप्त बुराइयों को मिटाने और शिक्षा के बढ़ावे पर चर्चा हुई। हजरत मोहम्मद सल्ललहु अलेही सल्लम के बताए मार्ग पर चलने का आह्वान किया। इस अवसर पर समिति के प्रदेशाध्यक्ष मौलाना अनवरदीन मेवाती ने हजरत मोहम्मद सल्ललहु अलेही सल्लम की शिक्षाओं की जानकारी देते हुए प्रेम भाईचारे का संदेश दिया। मौलाना मोहम्मद उमर अशफाकी ने शिक्षा के बढ़ावे पर जोर दिया। मुफ्ती मोहम्मद इरफान ने कहा कि दहेज प्रथा सामाजिक बुराई है, हमें इससे बचना चाहिए। तकरीर के बाद मलातू सलाम पढ़ा गया। देश में अमन चैन के लिए दुआ की गई। दोपहर को लंगर का आयोजन हुआ। युवा अंजुमन समिति के प्रदेशाध्यक्ष ने बताया कि सुबह बल्लाणा, तूलेड़ा, खारेड़ा, पिलावा, ककराली, रायबका, सिरमोली, दादर, सामोला सहित अन्य ग्रामीण क्षेत्रों से जुलूस निकाले गए। जुलूस में बड़ी संख्या में महिलाएं भी शामिल हुई। जुलूस छठी मील मदरसा पहुंचे। जुलूस में शामिल लोग जलसे में शामिल हुए।
अलवर. ईद मिला दुन्नबी पर बल्लाणा गांव में निकाले गए जुलूस में शामिल लोग।
awa_Deva hin_Deva bho_Deva